กรมอนามัย เตือนหน้าหนาวอากาศปิด ทำค่าฝุ่นสูง แนะประชาชนสวมหน้ากากอนามัยป้องกัน
กรมอนามัย เตือนหน้าหนาวอากาศปิด ทำค่าฝุ่นสูง แนะประชาชนสวมหน้ากากอนามัยป้องกัน พญ.พรรณพิมล  วิปุลากร  อธิบดีกรมอนามัย กล่าวว่า จากสถานการณ์รายวันพบปริมาณค่าฝุ่นละอองขนาดเล็ก PM2.5 สูงเกินมาตรฐานในระดับสีแดงที่ส่งผลกระทบต่อสุขภาพในพื้นที่จังหวัดสมุทรสงคราม พุ่งสูงถึง 99 ไมโครกรัมต่อลูกบาศก์เมตร ขณะที่อีก 37 สถานี ทั้งในกรุงเทพฯ และปริมณฑล อยู่ในระดับที่เริ่มมีผลกระทบต่อสุขภาพ และคาดการณ์ว่าในช่วงวันที่ 13 - 14 ธันวาคมนี้ ฝุ่นละอองในภาพรวมมีแนวโน้มเพิ่มสูงขึ้น เนื่องจากลมอ่อนในหลายพื้นที่        นายสาธิต ปิตุเตชะ รัฐมนตรีช่วยว่าการกระทรวงสาธารณสุข ได้ส่งผ่านความห่วงใยไปยังประชาชนในพื้นที่เสี่ยง ขอให้ปฏิบัติตนตามคำแนะนำของกระทรวงสาธารณสุขและติดตามสถานการณ์คุณภาพอากาศอย่างใกล้ชิดก่อนออกจากบ้าน ด้วยการดูค่า PM2.5 หรือค่า AQI ได้ที่เว็บไซต์ air4thai.pcd.go.th หรือแอปพลิเคชัน Air4Thai ของกรมควบคุมมลพิษ หากเริ่มเป็นสีส้มและสีแดง ซึ่งเป็นค่าฝุ่นละอองที่เกินมาตรฐานและมีผลกระทบต่อสุขภาพควรสวมหน้ากากอนามัยป้องกัน โดยเฉพาะกลุ่มเสี่ยงทั้งผู้ที่ต้องทำงานกลางแจ้งเป็นเวลานาน เด็กเล็ก ผู้สูงอายุ หญิงมีครรภ์ ผู้ป่วยโรคภูมิแพ้ หอบหืด เยื่อบุตาอักเสบ หัวใจและหลอดเลือด ต้องป้องกันตัวเป็นพิเศษ ควรหลีกเลี่ยงการสัมผัสฝุ่น  ปิดประตูหน้าต่างให้สนิท งดกิจกรรมหรือออกกำลังกายอย่างหนักกลางแจ้ง ถ้าจำเป็นต้องเข้าไปในพื้นที่เสี่ยง ฝุ่นสูง ให้สวมหน้ากากอนามัย 2 ชั้น หรือหน้ากาก N95 หากสังเกตพบอาการผิดปกติ เช่น ไอบ่อย หายใจลำบาก หายใจถี่ หายใจไม่ออก หายใจ มีเสียงวี้ด แน่นหน้าอก เจ็บหน้าอก ใจสั่น คลื่นไส้ เมื่อยล้าผิดปกติ หรือวิงเวียนศีรษะ ให้รีบไปพบแพทย์